X'inhi l-Istrateġija l-ġdida tal-UE għall-Foresti wara l-2020? Il-foresti huma alleat essenzjali fil-ġlieda kontra t-tibdil fil-klima u t-telf tal-bijodiversità: jiffunzjonaw bħala bjar tal-karbonju u jnaqqsu l-impatti tat-tibdil fil-klima, pereżempju billi jberrdu l-bliet, billi jipproteġuna minn għargħar kbar, u billi jnaqqsu l-impatt tan-nixfa. Il-foresti huma ekosistemi prezzjużi li fihom tgħix parti kbira mill-bijodiversità tal-Ewropa u s-servizzi tal-ekosistema tagħhom jikkontribwixxu għal saħħitna u għall-benesseri tagħna permezz tal-irregolar tal-ilma, il-provvista tal-ikel, tal-mediċini u tal-materjali, it-tnaqqis u l-kontroll tar-riskju ta' diżastri, l-istabbilizzazzjoni tal-ħamrija u l-kontroll tal-erożjoni, u l-purifikazzjoni tal-arja u tal-ilma. Il-foresti huma post għar-rikreazzjoni, għar-rilassament u għall-apprendiment, u jiżguraw ukoll l-għajxien tan-nies. L-Istrateġija l-ġdida tal-UE għall-Foresti għall-2030 hija waħda mill-inizjattivi ewlenin tal-Patt Ekoloġiku Ewropew li tibni fuq l-Istrateġija tal-UE għall-Bijodiversità għall-2030 u tindirizza l-funzjonijiet differenti kollha tal-foresti. Tikkontribwixxi għall-ksib tal-mira tal-UE għat-tnaqqis tal-emissjonijiet ta' gassijiet serra ta' mill-inqas 55 % fl-2030 u għan-newtralità klimatika fl-2050, u għall-impenn tal-UE li ssaħħaħ l-assorbiment tagħha permezz ta' bjar naturali skont il-Liġi dwar il-Klima. L-Istrateġija tistabbilixxi viżjoni u azzjonijiet konkreti biex jiżdiedu l-kwantità u l-kwalità tal-foresti fl-UE u biex jissaħħu l-protezzjoni, ir-restawr u r-reżiljenza tagħhom. Għandha l-għan li tadatta l-foresti tal-Ewropa għal kundizzjonijiet ġodda, għall-kundizzjonijiet tat-temp estremi u għall-inċertezza kbira li jġib miegħu t-tibdil fil-klima. Din hija prekundizzjoni biex il-foresti jkunu jistgħu jkomplu jwettqu l-funzjonijiet soċjoekonomiċi tagħhom u biex jiġu żgurati żoni rurali vibranti u popolazzjonijiet rurali b'saħħithom. Il-promozzjoni tal-iktar prattiki ta' ġestjoni tal-foresti li ma jagħmlux ħsara lill-bijodiversità u lill-klima se ssir id f'id u f'sinerġija mal-appoġġ għal bijoekonomija b'saħħitha u sostenibbli bbażata fuq il-foresti. L-industriji bbażati fuq l-injam jirrappreżentaw 20 % tal-impriżi tal-manifattura madwar l-UE, u jappoġġaw 3.6 miljun impjieg, b'fatturat annwali ta' EUR 640 biljun. L-Istrateġija titlob għall-użu ottimali tal-injam f'konformità mal-prinċipju kaskata u tagħti prijorità lill-prodotti tal-injam li jistgħu jissostitwixxu l-kontropartijiet tagħhom ibbażati fuq il-fossili, b'enfasi partikolari fuq il-prodotti tal-injam b'ħajja twila. Għandha wkoll l-għan li tagħti spinta lill-ekonomija forestali mhux tal-injam, inkluż l-ekoturiżmu. L-Istrateġija tisħaq mill-ġdid fuq il-ħtieġa u l-impenn li jiġu protetti b'mod rigoruż l-aħħar foresti primarji u antiki li fadal fl-UE. Filwaqt li dan jinkludi biss parti żgħira mill-foresti tal-UE, se jgħin biex jiġi żgurat li l-ġibjuni ewlenin tal-bijodiversità u ħażniet importanti tal-karbonju jiġu ppreservati tajjeb għall-ġenerazzjonijiet futuri. L-Istrateġija tistabbilixxi wkoll azzjonijiet sabiex jittejjeb il-kunċett tal-ġestjoni sostenibbli tal-foresti fir-rigward ta' aspetti relatati mal-klima u l-bijodiversità, tippromwovi l-iktar prattiki ta' ġestjoni li ma jagħmlux ħsara lill-klima u lill-bijodiversità, kif ukoll tipprevedi l-istabbiliment ta' miri vinkolanti għar-restawr tan-natura fil-foresti fil-Liġi li jmiss tal-UE dwar ir-Restawr tan-Natura kif imħabbar fl-Istrateġija tal-UE għall-Bijodiversità għall-2030. L-Istrateġija tipprevedi wkoll l-iżvilupp ta' skemi ta' pagament lis-sidien u lill-maniġers tal-foresti biex jipprovdu servizzi tal-ekosistemi, eż. billi jżommu partijiet mill-foresti tagħhom intatti. Tappella lill-Istati Membri biex, fost affarijiet oħra, fil-qafas tal-Politika Agrikola Komuni (PAK), jistabbilixxu skemi ta' pagament għas-servizzi tal-ekosistema għas-sidien u għall-maniġers tal-foresti sabiex ikopru l-kostijiet u l-introjtu mitluf. Tappella wkoll lill-Istati Membri biex jaċċelleraw l-introduzzjoni ta' prattiki tal-biedja b'emissjonijiet baxxi tal-karbonju, pereżempju permezz tal-ekoskemi tal-PAK dwar l-agroforestrija jew l-interventi għall-iżvilupp rurali. Inizjattiva apposta dwar il-biedja b'emissjonijiet baxxi tal-karbonju, imħabbra fl-Istrateġija “Mill-Għalqa sal-Platt” u li se tiġi ppreżentata mill-Kummissjoni fl-aħħar tal-2021, se tkompli tippromwovi mudell kummerċjali ekoloġiku ġdid li jippremja l-prattiki li ma jagħmlux ħsara lill-klima u lill-ambjent min-naħa tal-maniġers tal-artijiet, inklużi l-maniġers u s-sidien tal-foresti, abbażi tal-benefiċċji klimatiċi li jipprovdu. F'kooperazzjoni mill-qrib mal-Istati Membri u mal-partijiet ikkonċernati tal-foresti, se tiġi żviluppata gwida dwar prattiki tal-forestrija eqreb għan-natura u l-adozzjoni tagħhom se tiġi promossa permezz ta' skema ta' ċertifikazzjoni volontarja. Qed jitressaq ukoll sett ta' faċilitaturi, li jvarjaw minn riċerka u taħriġ għal gwida u servizzi ta' konsulenza. Dawn se joħolqu l-kundizzjonijiet it-tajbin għat-titjib tal-qagħda tal-foresti tal-UE. Barra minn hekk, l-istruttura tal-governanza aġġornata għall-foresti se toħloq spazju iktar inklużiv għall-Istati Membri, għas-sidien u għall-maniġers tal-foresti, għall-industrija, għall-akkademiċi u għas-soċjetà ċivili biex jiddiskutu dwar il-futur tal-foresti fl-UE u biex jgħinu ħalli dawn l-assi prezzjużi jinżammu għall-ġenerazzjonijiet futuri. L-Istrateġija hija akkumpanjata minn pjan direzzjonali għat-tħawwil ta' mill-inqas tliet biljun siġra addizzjonali fl-UE sal-2030, b'rispett sħiħ għall-prinċipji ekoloġiċi. Sabiex ikun hemm stampa komprensiva u komparabbli tal-qagħda, tal-evoluzzjoni u tal-iżviluppi futuri previsti tal-foresti fl-UE, l-Istrateġija għall-Foresti qed tħabbar proposta legali dwar l-Osservazzjoni, ir-Rapportar u l-Ġbir tad-Data tal-Foresti fl-UE. Sistema armonizzata ta' ġbir tad-data tal-UE, flimkien ma' ppjanar strateġiku fil-livell tal-Istati Membri, hija ta' importanza kbira biex jiġi żgurat li l-foresti jkunu jistgħu jwettqu d-diversi funzjonijiet tagħhom għall-klima, għall-bijodiversità u għall-ekonomija kif miftiehem fil-livell tal-UE. L-aħħar iżda mhux l-inqas, il-Kummissjoni qed issaħħaħ ukoll l-azzjonijiet ta' infurzar, sabiex tiżgura li l-Istati Membri tal-UE japplikaw id-dritt tal-UE dwar il-protezzjoni tal-foresti u l-kummerċjalizzazzjoni tal-injam. X'inhi l-qagħda tal-foresti tal-UE? Attwalment, 43.5 % tal-art tal-UE — kważi 182 miljun ettaru — hija magħmula minn foresti u msaġar oħra. Filwaqt li għad iridu jimtlew ħafna lakuni fid-data, huwa ċar li l-foresti Ewropej kulma jmur qed jinsabu taħt pressjoni dejjem akbar, parzjalment b'riżultat ta' proċessi naturali iżda wkoll minħabba żieda fl-attività u fil-pressjonijiet tal-bniedem, inkluż id-domanda għall-bijomassa, it-tibdil fil-klima, it-tniġġis tal-arja u tal-ilma, it-tifrix urban, il-frammentazzjoni tal-pajsaġġ, u t-telf tal-ħabitats u tal-bijodiversità. Iż-żona tal-foresti kibret f'dawn l-aħħar għexieren ta' snin bis-saħħa tal-proċessi naturali, tal-afforestazzjoni, tal-ġestjoni sostenibbli u tar-restawr attiv, iżda fl-istess ħin it-telf tal-kopertura tas-siġar ħaffef il-pass u l-qagħda tal-konservazzjoni tal-foresti hija batuta, inkluż fis-27 % taż-żona forestali tal-UE li hija protetta u li suppost hija l-iktar waħda f'saħħitha. It-tibdil fil-klima huwa fattur ta' riskju partikolarment serju għall-foresti tal-Ewropa u tad-dinja. It-tisħin globali diġà kien b'saħħtu biżżejjed biex iwassal għal bidliet fil-ħabitats tal-foresti, u żoni kbar tal-foresti fl-UE ġew affettwati f'dawn l-aħħar ftit snin minn tifqigħat bla preċedent tal-ħanfus tal-qxur tas-siġar, nixfiet severi, u xejriet ġodda ta' nirien fil-foresti. Huwa mistenni li din is-sitwazzjoni se tmur għall-agħar u se jiżdiedu r-riskji għall-forniment ta' servizzi vitali oħra tal-ekosistema tal-foresti. Għalhekk, hemm ħtieġa urġenti li jiġu inversi x-xejriet negattivi u li jiġu adottati prattiki innovattivi tal-ġestjoni tal-foresti, tal-afforestazzjoni u tar-restawr, li ma jagħmlux ħsara lill-bijodiversità, li jsaħħu r-reżiljenza tal-foresti u li jadattaw il-foresti għat-tibdil fil-klima. Jeħtieġ ukoll li jiġi żgurat li l-provvista tal-injam issir f'sinerġija mat-titjib tal-qagħda tal-konservazzjoni tal-foresti Ewropej u globali. L-injam ta' valur ekoloġiku għoli ma għandux jintuża, u l-bijoekonomija bbażata fuq l-injam għandha tibqa' fil-konfini tas-sostenibbiltà u tkun kompatibbli mal-miri klimatiċi u mal-objettivi tal-bijodiversità tal-UE għall-2030 u għall-2050. L-Istrateġija se tnaqqas il-ħsad tal-foresti fl-UE? L-objettiv tal-Istrateġija huwa li tiżgura li l-foresti fl-UE qed jikbru, li huma f'saħħithom u li huma reżiljenti għall-għexieren ta' snin li ġejjin. L-Istrateġija għandha l-għan li tiżgura li l-injam jintuża b'mod ottimali, f'konformità mal-prinċipju kaskata, li l-ħsad jibqa' fil-limiti tas-sostenibbiltà u li jiġu rrispettati r-rekwiżiti tal-Liġi Ewropea dwar il-Klima u l-mira tan-newtralità klimatika għall-2050, kif maqbul mill-Istati Membri kollha tal-UE. Huwa ċar li, fid-dawl tal-miri klimatiċi tal-UE fil-perspettiva tal-2030 u tal-2050, l-injam mhuwiex riżorsa infinita u l-Istati Membri jeħtieġ li dan iqisuh. Kif indikat fi studji xjentifiċi reċenti, sal-2050, il-benefiċċji addizzjonali potenzjali mill-prodotti tal-injam maħsud u mis-sostituzzjoni tal-materjali x'aktarx li ma jikkumpensawx għat-tnaqqis fl-assorbiment nett tal-foresti assoċjat maż-żieda fil-ħsad. L-Istati Membri għandhom joqogħdu attenti għal dan ir-riskju, li jaqa' taħt ir-responsabbiltà tagħhom skont il-leġiżlazzjoni applikabbli rilevanti. Il-Kummissjoni kif se tiżgura li jitħawlu tliet biljun siġra addizzjonali? It-tħawwil u t-tkabbir ta' siġar addizzjonali għandhom isiru b'rispett sħiħ għall-prinċipji ekoloġiċi li ma jagħmlux ħsara lill-bijodiversità u b'antiċipazzjoni għall-kundizzjonijiet klimatiċi futuri. Dan ifisser li s-siġra t-tajba trid titħawwel fil-post it-tajjeb u għall-iskop xieraq fil-foresti, fiż-żoni tal-agroforestrija u fiż-żoni urbani. Il-wegħda ta' tliet biljun siġra se tinżamm permezz ta' skema ta' ppjanar u ta' monitoraġġ fit-tul li tiżgura li s-siġar mhux biss jitħawlu, iżda jitħallew jikbru wkoll maż-żmien u jiffjorixxu fi klima li qed tinbidel. Ir-rwol tal-Kummissjoni se jkun li tiffaċilita, timmotiva, tgħodd u timmonitorja l-progress. Is-suċċess tal-wegħda se jiddependi ħafna fuq l-inizjattivi fil-livell lokali. L-individwi, l-assoċjazzjonijiet, il-kumpaniji, u l-korpi pubbliċi bħall-bliet u r-reġjuni, huma mħeġġa jipparteċipaw fl-inizjattiva. Flimkien ma' inizjattivi rilevanti oħra bħall-Patt Klimatiku jew l-Edukazzjoni għall-Koalizzjoni ta' Edukazzjoni għall-Klima, il-Kummissjoni se tippromwovi l-wegħda u se timmobilizza liċ-ċittadini u lill-iskejjel. Il-Pjan Direzzjonali dwar tliet biljun siġra jispeċifika l-kundizzjonijiet biex is-siġar jingħaddu bħala siġar addizzjonali. Xi mekkaniżmi ta' finanzjament tal-UE bħall-Programm LIFE, il-Fondi tal-Politika ta' Koeżjoni, u l-Fond Agrikolu Ewropew għall-Iżvilupp Rurali, se jkunu disponibbli għall-kofinanzjament u għall-finanzjament tan-nibbieta, il-kostijiet tal-forza tax-xogħol għat-tħawwil, għat-tħejjija tal-art u għas-servizzi ta' segwitu. Il-finanzjament mis-settur privat se jaqdi rwol importanti wkoll. Orizzont Ewropa se jappoġġa l-inizjattiva billi jtejjeb l-għarfien xjentifiku dwar ir-restawr, l-afforestazzjoni u r-riforestazzjoni. L-Ewropej se jkollhom il-possibbiltà li jsegwu l-progress tat-tħawwil tas-siġar u jirrintraċċawh permezz ta' sit web u mappa interattiva online b'kuntjatur integrat tal-immappjar tas-siġar (“Map-My-Tree”) żviluppati mill-Kummissjoni, flimkien mal-Aġenzija Ewropea għall-Ambjent. L-Istrateġija kif se tappoġġa lill-forestiera u lis-sidien tal-foresti? Is-sidien u l-maniġers tal-foresti privati, speċjalment ta' azjendi żgħar, spiss jiddependu fuq il-foresti direttament għall-għajxien tagħhom. Il-benefiċċji l-oħra, speċjalment il-provvista ta' servizzi tal-ekosistema, qajla jew qatt ma jiġu ppremjati. Jeħtieġ li dan jinbidel. Il-valur stmat tal-prodotti kollha mhux tal-injam maħsud fl-Ewropa huwa EUR 19.5-il biljun fis-sena, b'potenzjal tat-tkabbir sinifikanti. Is-sidien u l-maniġers tal-foresti jeħtieġu motivaturi u inċentivi finanzjarji biex ikunu jistgħu jipprovdu wkoll servizzi tal-ekosistema permezz tal-protezzjoni u r-restawr tal-foresti u biex iżidu r-reżiljenza tal-foresti tagħhom permezz tal-adozzjoni tal-iktar prattiki ta' ġestjoni tal-foresti li ma jagħmlux ħsara lill-klima u lill-bijodiversità. Dan huwa partikolarment importanti fil-partijiet tal-Ewropa li ntlaqtu mit-tibdil fil-klima iktar kmieni u iktar negattivament milli antiċipat u fejn iż-żoni rurali batew mit-telf tal-introjtu, tal-għajxien u saħansitra ta' ħajjiet minħabba diżastri forestali. Il-PAK il-ġdida (għall-2023-2027) toffri iktar flessibbiltà għat-tfassil ta' interventi relatati mal-foresti skont il-ħtiġijiet u l-ispeċifiċitajiet nazzjonali, kif ukoll tnaqqas il-burokrazija, filwaqt li tehmeż u tiżgura approċċ sinerġetiku bejn il-Patt Ekoloġiku Ewropew, il-politiki nazzjonali dwar il-foresti, u l-leġiżlazzjoni tal-UE dwar l-ambjent u l-klima. Ir-rakkomandazzjonijiet lill-Istati Membri dwar il-Pjanijiet Strateġiċi tal-PAK għall-perjodu 2023-2027 ħeġġew biex il-foresti jiġu kkunsidrati b'mod xieraq. L-Istrateġija għall-Foresti tappella wkoll lill-Istati Membri biex, fost affarijiet oħra, fil-qafas tal-iskemi ta' pagament tal-PAK għas-servizzi tal-ekosistema għas-sidien u għall-maniġers tal-foresti, jistabbilixxu u jaċċelleraw l-introduzzjoni ta' prattiki tal-biedja b'emissjonijiet baxxi tal-karbonju permezz ta' dan l-istrument u permezz ta' strumenti pubbliċi oħra. L-Istrateġija tipprevedi wkoll taħriġ tul il-ħajja u pariri bħala appoġġ għall-forestiera fl-isforzi tagħhom biex jiksbu ġestjoni sostenibbli tal-foresti u jadattaw il-foresti għat-tibdil fil-klima. Il-Kummissjoni qed tipproponi li jiġu mmappjati l-ħiliet meħtieġa ewlenin relatati mal-foresti u għandha l-għan li tniedi programmi ta' taħriġ biex il-provvista tal-impjiegi tlaħħaq mad-domanda. Fl-aħħar nett, il-Kummissjoni se taħdem mal-Istati Membri biex issaħħaħ ir-rwol tal-forestrija fis-Sħubija Ewropea għall-Innovazzjoni għall-Produttività u s-Sostenibbiltà (EIP-AGRI). L-għan se jkun li titħaffef l-adozzjoni tal-innovazzjonijiet, li jiġu promossi l-iskambju tal-għarfien, il-kooperazzjoni, l-edukazzjoni, it-taħriġ u l-pariri b'appoġġ għall-prattiki ta' ġestjoni sostenibbli tal-foresti u li jiġi sfruttat il-potenzjal soċjoekonomiku u ambjentali tal-foresti fiż-żoni rurali. Il-missjoni tar-riċerka ta' Orizzont Ewropa dwar is-saħħa tal-ħamrija u l-ikel se tipprovdi għodda b'saħħitha biex jiġi appoġġat ir-restawr tal-foresti u tal-ħamrija li jkun tajjeb u adattat għas-sit. X'inhu r-rwol tal-bijoekonomija fl-Istrateġija għall-Foresti? L-injam grezz sostenibbli u l-materjali u l-prodotti mhux tal-injam li jkunu sostenibbli huma kruċjali fit-tranżizzjoni tal-UE lejn ekonomija sostenibbli newtrali għall-klima. L-Istrateġija għall-Foresti għandha l-għan li tagħti spinta lill-bijoekonomija sostenibbli kollha tal-foresti sabiex taħdem f'sinerġija mal-għanijiet ambizzjużi tal-UE dwar il-klima u l-bijodiversità. Fir-rigward tal-injam, l-UE għandha tiffoka fuq prodotti innovattivi u taqleb minn użi tal-injam b'ħajja qasira għal dawk b'ħajja twila. Iktar ma l-prodott iservi fit-tul, iktar ikun aħjar għall-mitigazzjoni tat-tibdil fil-klima, peress li l-prodotti tal-injam b'ħajja twila u mmanifatturati b'mod sostenibbli jistgħu jżidu mal-assorbiment tal-karbonju permezz tal-karbonju inkorporat fihom. Is-settur tal-kostruzzjoni, b'mod partikolari, jipprovdi possibbiltà kbira sabiex jintuża iktar injam u jiġu sostitwiti l-kontropartijiet ibbażati fuq il-fossili, sabiex l-ambjent mibni tagħna jsir parti mill-bir tal-karbonju tagħna, peress li l-injam li jaħżen il-karbonju jinżamm u jerġa' jintuża. L-inizjattiva Bauhaus Ewropew Ġdid se tipprovdi appoġġ għal proġetti innovattivi fil-kostruzzjoni bl-injam. Barra minn hekk, il-Kummissjoni se tiżviluppa pjan direzzjonali għall-2050 għat-tnaqqis tal-emissjonijiet tal-karbonju tul iċ-ċiklu tal-ħajja kollu fil-binjiet, kif ukoll metodoloġija biex tikkwantifika l-benefiċċji klimatiċi tal-prodotti tal-kostruzzjoni tal-injam u ta' materjali oħra tal-bini. Barra minn hekk, il-prodotti bbażati fuq l-injam b'ħajja qasira għandhom rwol x'jaqdu, speċjalment fis-sostituzzjoni tal-kontropartijiet tagħhom ibbażati fuq il-fossili. Madankollu, l-injam li jintuża għall-produzzjoni ta' prodotti b'ħajja qasira kif ukoll għall-produzzjoni tal-enerġija għandu jiddependi fuq it-tip ta' injam li mhuwiex adattat għal materjali u prodotti b'ħajja twila, u fuq bijomassa tal-injam sekondarja bħal prodotti sekondarji, residwi u materjali rriċiklati mill-impjanti tal-isserrar. F'konformità mal-Pjan ta' Azzjoni l-ġdid tal-UE għal Ekonomija Ċirkolari, iktar milli jiżdied il-ħsad tal-injam mill-foresti, il-prijorità għandha tkun fuq l-użu aħjar, l-użu mill-ġdid u r-riċiklaġġ tal-prodotti kollha bbażati fuq l-injam. Iċ-ċirkolarità mtejba tal-prodotti toffri l-possibbiltà li l-prodotti kollha bbażati fuq l-injam jinżammu iktar fit-tul fl-ekonomija għal diversi użi. Apparti fuq il-bijoekonomija tal-foresta bbażata fuq l-injam, l-Istrateġija tisħaq ukoll fuq l-importanza tal-promozzjoni tal-bijoekonomija mhux ibbażata fuq l-injam, inkluż ir-rikreazzjoni u l-ekoturiżmu, sabiex jiġi ddiversifikat id-dħul fiż-żoni rurali b'benefiċċji konġunti għall-klima u għall-bijodiversità. Ir-rwol multifunzjonali li kulma jmur se jaqdu l-foresti fit-tranżizzjoni lejn futur sostenibbli u newtrali għall-klima se jirrikjedi sett akbar ta' ħiliet. Se jkunu meħtieġa esperti fil-prattiki mtejba tal-ġestjoni sostenibbli tal-foresti u tal-afforestazzjoni, arkitetti, inġiniera u disinjaturi, esperti tal-ikel, speċjalisti tad-data, spiżjara, u faċilitaturi tal-ekoturiżmu. Se jinħolqu għodod ta' appoġġ għall-iżvilupp tal-ħiliet il-ġodda li se jkunu meħtieġa. L-Istrateġija kif qed tipproponi li ttejjeb il-monitoraġġ tal-foresti u l-informazzjoni dwarhom fl-UE? Hemm ħtieġa ġenerali għal iktar data, għal data aħjar u għal data komparabbli dwar il-foresti Ewropej u l-mod kif jiġu ġestiti. Illum, ma jeżistux rekwiżiti ta' rapportar komprensivi. Ma hemmx biżżejjed ippjanar għall-foresti, li jista' jindirizza b'mod ikkoordinat il-multifunzjonalità tal-foresti fl-UE u jipprovdi stampa komprensiva tagħha, speċjalment fir-rigward tal-mitigazzjoni u l-adattament għat-tibdil fil-klima, tal-kundizzjoni ekoloġika tal-foresti, tal-prevenzjoni u l-kontroll tal-ħsara tal-foresti, u tad-domanda u l-provvista tal-bijomassa tal-foresti għal skopijiet soċjoekonomiċi differenti. Dan iwassal għal sitwazzjoni fejn, minn naħa, l-Istati Membri qablu, inkluż fil-Liġi Ewropea dwar il-Klima, li jiddependu ħafna fuq il-foresti u l-bijoekonomija bbażata fuq il-foresti fit-tranżizzjoni tal-UE lejn ekonomija newtrali għall-klima. Min-naħa l-oħra, hemm diversi mekkaniżmi ta' monitoraġġ u ta' rapportar mifruxa, iżda ma hemm l-ebda qafas strateġiku, li jqarribhom flimkien u jagħmilha possibbli li l-Istati Membri juru b'mod komprensiv u konġunt li l-UE miexja fit-triq it-tajba u li l-foresti jistgħu effettivament ilaħħqu mad-diversi domandi u funzjonijiet tagħhom. Sabiex tindirizza dawn il-lakuni u d-dgħufijiet, il-Kummissjoni se tipproponi qafas leġiżlattiv tal-UE għall-Osservazzjoni, għar-Rapportar u għall-Ġbir tad-Data tal-Foresti sabiex ikunu jistgħu jitqabblu b'mod komprensiv il-qagħda kumplessiva, l-evoluzzjoni, il-ġestjoni u l-użu tal-foresti u tar-riżorsi tal-foresti tal-UE. Il-qafas se juża teknoloġiji ta' telerilevament u data ġeospazjali integrata ma' monitoraġġ ibbażat fuq l-art, li se jtejbu l-akkuratezza tal-monitoraġġ, kif ukoll se jinkludi Pjanijiet Strateġiċi għall-Foresti li se jiġu żviluppati mill-awtoritajiet kompetenti nazzjonali jew, fejn applikabbli, reġjonali, abbażi ta' struttura u elementi ġenerali komuni. Attwalment, is-Sistema tal-Informazzjoni dwar il-Foresti għall-Ewropa (FISE) hija l-punt uniku ta' dħul għad-data u għall-informazzjoni biex jiġu appoġġati l-politiki relatati mal-foresti fl-Ewropa u diġà qed tgħin fil-monitoraġġ tal-foresti Ewropej abbażi tad-data u l-informazzjoni li jaslu mill-Istati Membri tal-UE u taż-ŻEE. Il-Qafas il-ġdid tal-UE għall-Monitoraġġ tal-Foresti se jkompli jsaħħaħ il-FISE u jibni fuq l-infrastruttura tagħha. L-Istrateġija kif tiżgura li l-prinċipju tas-sussidjarjetà jiġi rrispettat? Hemm bilanċ ċar ta' kompetenza bejn l-UE u l-Istati Membri f'dak li għandu x'jaqsam mal-foresti. L-UE għandha varjetà ta' kompetenzi kondiviżi mal-Istati Membri li jindirizzaw il-foresti, fosthom il-klima, l-ambjent u l-agrikoltura, li l-Unjoni eżerċitat b'rispett għall-prinċipju tas-sussidjarjetà. Il-Qorti tal-Ġustizzja tal-UE diġà kkonfermat fl-1999 li l-protezzjoni tal-foresti taqa' taħt il-bażi ġuridika ambjentali tal-UE. Il-Kummissjoni eżerċitat din il-kompetenza fuq il-foresti u l-forestrija f'diversi każijiet, eż. id-Direttiva dwar il-Ħabitats, ir-Regolament dwar l-Injam, ir-Regolament dwar l-Użu tal-Art u t-Tibdil fl-Użu tal-Art u l-Forestrija fil-politika dwar il-klima u d-Direttiva dwar l-Enerġija Rinnovabbli. Fl-eżerċitar ta' dawn il-kompetenzi, il-Kummissjoni qed taħdem f'kooperazzjoni mill-qrib mal-awtoritajiet kompetenti tal-Istati Membri u mal-partijiet ikkonċernati kollha, b'rispett sħiħ tal-prinċipju tas-sussidjarjetà. Kif kienu involuti l-partijiet ikkonċernati fit-tfassil ta' din l-Istrateġija? Matul it-tħejjija tal-Istrateġija twettqu bosta attivitajiet ta' konsultazzjoni. Saret konsultazzjoni dwar il-pjan direzzjonali u saret konsultazzjoni pubblika miftuħa permezz tas-sit web tal-Kummissjoni Ewropea bil-lingwi uffiċjali kollha tal-UE li rċeviet iktar minn 19,000 tweġiba. Saru wkoll konsultazzjonijiet immirati mal-awtoritajiet kompetenti tal-Istati Membri tal-UE li huma responsabbli għall-forestrija, mal-industriji u man-negozji bbażati fuq il-foresti, mal-NGOs, mal-akkademiċi u mal-organizzazzjonijiet internazzjonali. L-evalwazzjoni tal-Istrateġija attwali tal-UE għall-foresti u politiki oħra relatati mal-foresti (eż. il-bijodiversità, l-iżvilupp rurali) ġew ikkunsidrati wkoll. Ġie kkunsidrat ukoll l-input rilevanti mill-istituzzjonijiet l-oħra tal-UE. Dan kien jinkludi l-Konklużjonijiet tal-Kunsill rilevanti (eż. dwar ir-rieżami tal-Istrateġija tal-UE għall-Foresti u dwar l-Istrateġija l-ġdida għall-Bijodiversità) u r-riżoluzzjonijiet reċenti dwar il-foresti mill-Parlament Ewropew. Ir-riżultati tal-proċess ta' konsultazzjoni huma miġbura fil-qosor f'Dokument ta' Ħidma tal-Persunal li jakkumpanja l-Istrateġija. X'qed tagħmel il-Kummissjoni biex tipprevjeni d-deforestazzjoni 'l barra mill-pajjiżi tal-UE? Il-Kummissjoni tirrikonoxxi għalkollox li min-natura tagħhom, l-isfidi relatati mal-foresti huma globali. Filwaqt li din l-Istrateġija tiffoka fuq l-UE, il-Kummissjoni tibqa' impenjata bis-sħiħ biex timplimenta l-Komunikazzjoni tal-2019 dwar il-Protezzjoni u r-Restawr tal-Foresti tad-Dinja. Attwalment, bħala wieħed mill-impenji li ħadet, il-Kummissjoni qed taħdem fuq leġiżlazzjoni ġdida biex tindirizza d-deforestazzjoni u d-degradazzjoni tal-foresti kkawżati mill-UE, u l-proposta għandha tiġi adottata iktar tard din is-sena. L-objettiv hu li jiġi evitat li l-prodotti u l-komoditajiet li jikkawżaw id-deforestazzjoni jinbiegħu fis-suq tal-UE. Għal iktar informazzjoni Stqarrija għall-istampa Strateġija tal-UE għall-Foresti għall-2030